'SA verbeter, maar mense bly bekommerd' | Maroela Media
Pres. Cyril Ramaphosa is vanmiddag op Loftus Versfeld in Pretoria ingehuldig vir 'n vyfjaartermyn as die land se president.
Dit was 'n luisterryke geleentheid wat deur verskeie internasionale regeringsleiers, plaaslike leiers en duisende gewone Suid-Afrikaners bygewoon is, met veral die weermag wat sy beste voet voorgesit het.
Hoofregter Mogoeng Mogoeng het toegesien dat Ramaphosa die ampseed aflê, waarna die staatshoof 'n positiewe dog versigtige toespraak sonder tasbare of rigtinggewende beleidsaankondigings gelewer het.
In sy toespraak het Ramaphosa nie weggeskram van die omvattende uitdagings waardeur die land in die gesig gestaar word nie. Hy het erken dat baie van die probleme onlangs ontstaan het en dat alles nie op die weliswaar omvattende ongelykheid en diskriminasie van die verlede blameer kan word nie.
Ramaphosa se boodskap was dat Suid-Afrika se probleme talryk en indringend is, maar nie onoplosbaar nie. Hy het uitgewys hoe ver die land van muishondstatus tot demokrasie gevorder het. Volgens hom staan die land op die drempel van 'n nuwe era van hoop.
Die president het baie klem daarop gelê dat die Grondwet en die waardes daarin vervat die oplossing tot die land se uitdagings bevat. Ramaphosa het gesê hoewel daar tans heelwat verdeeldheid in die land is, is dít wat Suid-Afrikaners gemeen het, baie meer as hul verskille.
Die president het gesê hoewel die meeste mense se lewens verbeter, is daar ook by baie mense kommer en onsekerheid of probleme soos armoede, ongelykheid en werkloosheid minder intens gaan raak.
Ramaphosa het landsburgers verseker van duidelike optrede om Suid-Afrika die beste te maak wat die land kan wees, maar geen tasbare stappe uitgestippel oor wat hy daarmee bedoel nie.
Hy het geen verwysing na grondhervorming gemaak nie.
Die president het gesê die huidige vlakke van ongelykheid in die land kan nie voortduur nie – diegene wat baie het sal moet deel met diegene wat min of niks het nie.
Volgens Ramaphosa besef hy die omvang van die land se uitdagings, waarvan baie uit die verlede kom, maar hy het gesê baie ander is in die hede veroorsaak.
"Almal sal hul bes moet doen vir die land, dit gaan nie maklik wees nie," het hy gewaarsku.
Die staatshoof het toegegee dat een van die grootste uitdagings is om 'n doeltreffende, vaardige nie-korrupte staatsdiens daar te stel, en bygevoeg politici en staatsamptenare moet diensbaarheid aan die behoeftes van die bevolking as enigste doelwit hê.
Ramaphosa het voorts gesê alle Suid-Afrikaners moet voel hulle behoort hier. Niemand moet voel daar word teen hom of haar gediskrimineer op grond van ras, taal, godsdiens, seksuele oortuiging of geslag nie.
Ter afsluiting het hy sy mening herhaal dat Suid-Afrika 'n nuwe en beter era ingaan, en het hy God se seën op die land en die vasteland afgebid.
Mnr die President….sal jy dan tog ook kyk dat ek ook kry van die mense wat baie het….ek wonder net hoe jy dit gaan regkry.Ek meen dit is seker nie onmoontlik nie.U kan mos dan van u 'baie' vir my gee.Dankie by voorbaat
Presedent, ek voel daar word teen my gediskrimineer op grond van my ras jy het wetgewing ingestel om teen minderhede te diskrimineer, jy weet en sien hoe boere op plase vermoor word en misdaad is nie die groot rede nie ,jy belieg die internasionale media en sê daar is nie aanvalle op wit plaasboere nie,stel dit reg en ek gee my samewerking .
Is daar dan nie 1 kommentaar wat 'n bietjie posetief is nie???
Zuma is weg!!! Gee tog die nuwe Prez die voordeel van die twyfel!!! Bly jy in 'n sinkhuis? Het jy werk?? ????
Korrek Hannetjie! Ek het nog altyd gewonder hoe die man so skouspelagtig ryk geraak het in 'n kort tydjie. Puik sakeman? Ek twyfel, maar laat hy maar die voorbeeld stel wat betref opofferings.
Ek dink eerlik mense moet minder swartgallig wees..gee die man n eerlike kans, as hy dan nie woord hou nie, vat hom aan. Ek is nie ten gunste van alles nie en het ook maar my bedenkinge, maar om té negatief te wees lyk meer na suur druiwe..dis hoe die eff operate, nie beskaafde mense nie.